L-UE trid timmodernizza r-reġim attwali tal-UE għall-kontroll tal-esportazzjonijiet, it-trasferiment, is-senserija , l-assistenza teknika u t-transitu ta' oġġetti b'użu doppju. L-objettiv hu li jissaħħu aktar in-nonproliferazzjoni ta' armi ta' qerda massiva u l-mezzi ta' konsenja tagħhom, il-paċi, is-sigurtà u l-istabbiltà reġjonali kif ukoll ir-rispett għad-drittijiet tal-bniedem u għad-dritt umanitarju internazzjonali. L-ambaxxaturi għall-UE llum qablu dwar il-pożizzjoni ta' negozjar tal-Kunsill dwar ir-riformulazzjoni proposta tar-regolament li jistabbilixxi reġim għall-kontrolli tal-esportazzjonijiet, is-senserija, l-assistenza teknika, it-transitu u t-trasferiment ta' oġġetti b'użu doppju. Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew. Ir-regoli l-ġodda ser jintroduċu għadd ta' bidliet għas-sistema tal-UE ta' kontroll tal-esportazzjoni għal oġġetti b'użu doppju biex jadattawha għaċ-ċirkostanzi teknoloġiċi, ekonomiċi u politiċi li qed jinbidlu. Barra minn hekk, ser jissimplifikaw u jtejbu r-regoli attwali u jottimizzaw l-arkitettura ta' liċenzjar tal-UE. B'mod partikolari, id-dispożizzjonijiet il-ġodda jinkludu: armonizzazzjoni tal-proċessi ta' liċenzjar , permezz tal-introduzzjoni ta' awtorizzazzjonijiet ġenerali ġodda tal-esportazzjoni (AĠE tal-UE), li huma awtorizzazzjonijiet għal esportazzjonijiet lejn ċerti pajjiżi destinatarji disponibbli għall-esportaturi kollha li jirrispettaw il-kondizzjonijiet; armonizzazzjoni tal- kontroll tal-forniment ta' assistenza teknika relatata ma' oġġetti sensittivi referenza ġdida għal oġġetti ta' ċibersorveljanza li tenfasizza li l-awtoritajiet kompetenti għandhom il-possibbiltà li jikkontrollaw dawn l-oġġetti permezz tar-regolament attwali bħal ma jagħmlu għall-oġġetti kollha b'użu doppju li mhumiex elenkati u li jistgħu jintużaw għat-tmexxija jew it-twettiq ta' ksur serju tad-drittijiet tal-bniedem. Mandat għal negozjati mal-Parlament Ewropew dwar il-proposta għal regolament tal-Parlament Ewropew u tal-Kunsill li jistabbilixxi reġim tal-Unjoni għall-kontroll tal-esportazzjonijiet, is-senserija, l-assistenza teknika, it-transitu u t-trasferiment ta' oġġetti b'użu doppju (riformulazzjoni) Din ir-riżorsa bħalissa hi disponibbli biss bil-lingwa jew il-lingwi li ġejjin: Skont l-impenji internazzjonali, jeħtieġ li l-istati membri tal-UE jkollhom kontrolli domestiċi għall-prevenzjoni tal-proliferazzjoni ta' armi nukleari, kimiċi jew bijoloġiċi u l-mezzi ta' konsenja tagħhom. Dan jinkludi kontrolli fuq oġġetti b'użu doppju, jiġifieri materjali, tagħmir u teknoloġija għall-esportazzjoni li jistgħu jintużaw għal finijiet ċivili u militari, inkluż il-finijiet imsemmija hawn fuq. Għal dan l-għan, fl-2009 l-UE adottat regolament li jistabbilixxi reġim għall-kontrolli tal-esportazzjonijiet, is-senserija, l-assistenza teknika, it-transitu u t-trasferiment ta' oġġetti b'użu doppju. Għal adattament maċ-ċirkostanzi teknoloġiċi, ekonomiċi u politiċi li qed jinbidlu b'mod rapidu, il-Kummissjoni ppreżentat proposta f'Settembru 2016 biex ir-regoli eżistenti jiġu aġġornati u estiżi.